بما أننا أحباء فى الله ونريد أن نصعد سوياً إلى سلم السعادة المؤدى إلى رضا الله عز وجل . لذلك أردت مشاركتكم معى لتطبيق أفضل الأعمال عند الله عز وجل.
بداية سأطرح هذا السؤال:
متى آخر مرة صمت فيها؟
(جاوب دلؤتى بينك وبين نفسك).
بقى لك كتير اوى على فكرة.
إيه رأيك لو تختار يوم فى الأسبوع الجاى وتصوم فيه. سواء اتنين أو خميس أو أى يوم تانى عدا الجمعة(لانه ماينفعش تصوم الجمعة لوحده)؟. لك مطلق الحرية فى اختيار اليوم المناسب لك.
ها ايه رأيك؟ طبعا مش محتاجة تفكير. أكيد موافق .
إيه يعنى لما توهب اليوم ده لله. ماهو أنت بتاكل طول الوقت وبتتفرج على التليفزيون على طول مش هيحصل حاجة يعنى لما تاخد أجازة فى اليوم ده.
وبعدين احنا دلؤتى فى الشتا يعنى فرصة لا تعوض اليوم قصير والجو برد يعنى مش هتشعر بالعطش.(مالكش حِجة)
إنوى انت بس وربنا هيقويك.
موافق؟؟
جميل ماهو أنت لازم توافق.
عايزين يبقى صيام بجد.
يعنى مش هنصوم عن الأكل والشرب بس لأ ده احنا اليوم ده عايزين ناخد ثواب فى كل حاجة من أول مانصحى من النوم"الحمد لله الذى أحيانا بعد ما أماتنا وإليه النشور". هنتوضا "اللهم اجعلنى من التوابين واجعلنى من المتطهرين"هنصلى الضحى وما فيها من إفادة عظيمة لنا. هنروح الشغل وهنأديه على أعلى مستوى. واذا نرفزك حد قل "اللهم إنى صائم"وهنركب المواصلة"سبحان الذى سخر لنا هذا وما كنا له مقرنين وإنا إلى ربنا لمنقلبون" واذا قابلت أحد فصافحه"ما من مسلمين يتقابلا فيتصافحا إلا تساقطت ذنوبهما" وتصدق على كل من تقابل ولو بالإبتسامة"تبسمك فى وجه أخيك صدقة"هنبتعد تماما عن الغيبة والنميمة ولنجعل لساننا رطباً بذكر الله ولا ننسى الدعاء"فللصائم دعوة عند فطره لا ترد" وأيضا الصلاة فى أول الوقت. وطبعا غض البصر والأخلاق الطيبة ده العادى بتاعنا.
وممكن كمان نصل رحمنا ولو حتى برسالة على الموبايل. ولو فيه مريض ممكن نزوره. ولو فيه تشييع جنازة. يعنى مانتأخرش عن فعل الخير. ماهو اليوم ده احنا متفقين من البداية إنه لله.
هنتظركم على باب الريان ما تتأخروش.
*******************
على الهامش: رجاء خاص بأن تدعولى أن ربنا ينصرنى ويرضى عنى.